title: Decizia Comisiei din 30 octombrie 2019 de notificare a Republicii Ecuador cu privire la posibilitatea de a fi identificată ca țară terță necooperantă în ceea ce privește combaterea pescuitului ilegal, nedeclarat și nereglementat2019/C 373/04

text:
                  5.11.2019

                  RO

                  Jurnalul Oficial al Uniunii Europene

                  C 373/4

         DECIZIA COMISIEI
         din 30 octombrie 2019
         de notificare a Republicii Ecuador cu privire la posibilitatea de a fi identificată ca țară terță necooperantă în ceea ce privește combaterea pescuitului ilegal, nedeclarat și nereglementat
         (2019/C 373/04)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (1), în special articolul 32,
         întrucât:
         1.   INTRODUCERE

                     (1)

                     Regulamentul (CE) nr. 1005/2008 (denumit în continuare „Regulamentul INN”) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN).

                     (2)

                     Capitolul VI din Regulamentul INN definește procedura de identificare a țărilor terțe necooperante, demersurile referitoare la acele țări, stabilirea unei liste a țărilor respective, eliminarea de pe acea listă, publicarea listei respective și eventualele măsuri de urgență.

                     (3)

                     În conformitate cu articolul 31 din Regulamentul INN, Comisia trebuie să identifice țările terțe pe care le consideră necooperante în ceea ce privește combaterea pescuitului INN. O țară terță trebuie să fie identificată ca necooperantă dacă nu se achită de obligațiile care îi revin în temeiul dreptului internațional în calitate de stat de pavilion, stat portuar, stat de coastă sau stat de piață, și anume dacă nu ia măsuri de prevenire, descurajare și eliminare a activităților de pescuit INN.

                     (4)

                     Anterior identificării unor țări terțe ca necooperante în temeiul articolului 31 din Regulamentul INN, Comisia trebuie să notifice în prealabil țărilor terțe posibilitatea de a fi identificate ca țări necooperante, în conformitate cu articolul 32 din regulamentul respectiv. Această notificare are caracter preliminar. Notificarea trebuie să se bazeze pe criteriile prevăzute la articolul 31 din Regulamentul INN. De asemenea, Comisia trebuie să aibă în vedere toate demersurile prevăzute la articolul 32 din regulamentul menționat în ceea ce privește țările terțe notificate. În special, Comisia trebuie să includă în notificare informații privind faptele și motivele esențiale care stau la baza respectivei identificări și să ofere țărilor în cauză posibilitatea de a răspunde și de a furniza elemente de probă care să infirme identificarea sau, după caz, un plan de acțiune pentru ameliorarea situației și măsuri de remediere a acesteia. Comisia trebuie să acorde țărilor terțe notificate o perioadă de timp corespunzătoare pentru a răspunde la notificare și un termen rezonabil pentru a remedia situația.

                     (5)

                     Identificarea țărilor terțe necooperante în temeiul articolului 31 din Regulamentul INN trebuie să se bazeze pe examinarea tuturor informațiilor prevăzute la articolul 31 alineatul (2) din regulamentul menționat.

                     (6)

                     În conformitate cu articolul 33 din Regulamentul INN, Consiliul trebuie să stabilească o listă a țărilor terțe necooperante. Măsurile prevăzute, printre altele, la articolul 38 din Regulamentul INN se aplică acelor țări.

                     (7)

                     Potrivit articolului 20 alineatul (1) din Regulamentul INN, acceptarea certificatelor de captură validate prezentate de țări terțe de pavilion este supusă condiției unei notificări din partea statului de pavilion în cauză către Comisie cu privire la convențiile pentru punerea în aplicare, controlul și asigurarea respectării legilor, a reglementărilor și a măsurilor de conservare și gestionare pe care trebuie să le respecte navele de pescuit ale respectivei țări.

                     (8)

                     În conformitate cu articolul 20 alineatul (4) din Regulamentul INN, Comisia trebuie să coopereze pe plan administrativ cu țările terțe în domenii legate de punerea în aplicare a dispozițiilor respectivului regulament referitoare la certificarea capturilor.

               2.   PROCEDURA ÎN CEEA CE PRIVEȘTE REPUBLICA ECUADOR

                     (9)

                     Notificarea Republicii Ecuador (denumită în continuare „Ecuador”) ca stat de pavilion a fost primită de Comisie în conformitate cu articolul 20 din Regulamentul INN la data de 22 iulie 2009.

                     (10)

                     În urma acestei notificări, Comisia a inițiat un proces de cooperare administrativă cu autoritățile din Ecuador, în conformitate cu articolul 20 alineatul (4) din Regulamentul INN. Această cooperare a vizat aspecte legate de punerea în aplicare a regimului Uniunii Europene de certificare a capturilor și de dispozițiile naționale în vigoare pentru punerea în aplicare, controlul, reînnoirea și asigurarea respectării cadrului juridic privind pescuitul și a măsurilor aplicabile de conservare și gestionare. Cooperarea a implicat un schimb de observații scrise și verbale, precum și cinci vizite în Ecuador în perioadele 30 ianuarie‐6 februarie 2014, 22-24 septembrie 2015, 11-15 decembrie 2017, 12-16 noiembrie 2018 și 17-21 iunie 2019, cu ocazia cărora Comisia a căutat și a verificat toate informațiile pe care le-a considerat necesare referitoare la măsurile luate de Ecuador pentru îndeplinirea obligațiilor sale de combatere a pescuitului INN. De asemenea, la 2 iulie 2015, o delegație din Ecuador a efectuat o vizită la DG MARE.

                     (11)

                     Ecuadorul este membru al Comisiei interamericane pentru tonul tropical (IATTC) și al Organizației regionale de gestionare a pescuitului în Pacificul de Sud (SPRFMO), parte necontractantă cooperantă a Comisiei pentru pescuitul în Oceanul Pacific de Vest și Central (WCFPC) și parte necontractantă care participă în mod voluntar la sistemul de documentare a capturilor din cadrul Comisiei pentru conservarea faunei și florei marine din Antarctica (CCAMLR). Ecuadorul a ratificat Convenția din 1982 a Națiunilor Unite asupra dreptului mării (UNCLOS) (2), Acordul Organizației Națiunilor Unite privind stocurile de pește (UNFSA) (3) și Acordul privind măsurile de competența statului portului (PSMA) (4).

                     (12)

                     Pentru a evalua respectarea de către Ecuador a obligațiilor internaționale care îi revin în calitate de stat de pavilion, stat portuar, stat de coastă sau stat de piață, prevăzute în acordurile internaționale menționate la considerentul 11 și stabilite de organizațiile regionale de gestionare a pescuitului (ORGP) relevante, Comisia a căutat, a cules și a analizat toate informațiile necesare în scopul acestui exercițiu.

               3.   POSIBILITATEA CA ECUADORUL SĂ FIE IDENTIFICAT CA ȚARĂ TERȚĂ NECOOPERANTĂ

                     (13)

                     În temeiul articolului 31 alineatul (3) din Regulamentul INN, Comisia a analizat obligațiile care revin Ecuadorului în calitate de stat de pavilion, stat portuar, stat de coastă sau de stat de piață. În scopul acestei examinări, Comisia a ținut seama de criteriile enumerate la articolul 31 alineatele (4)-(7) din Regulamentul INN.

               3.1.   Măsuri luate în ceea ce privește recurența activităților de pescuit INN și a fluxurilor comerciale INN [articolul 31 alineatul (4) din Regulamentul INN]

                     (14)

                     În conformitate cu articolul 31 alineatul (4) litera (a), Comisia a analizat măsurile luate de Ecuador în ceea ce privește activitățile de pescuit INN repetate desfășurate sau sprijinite de nave de pescuit care arborează pavilionul său sau de resortisanții săi sau de nave de pescuit care operează în apele sale maritime sau utilizează porturile sale.

                     (15)

                     Informațiile colectate de Comisie au arătat că, în 2017, existau cel puțin 24 de nave de pescuit cu paragate cu lungimea totală mai mare de 23 metri care capturau specii aflate sub incidența Convenției IATTC în zona Convenției IATTC și care nu figurau în registrul regional al navelor IATTC. Deși autoritățile ecuadoriene au raportat ulterior că această încălcare a rezoluțiilor IATTC C-11-05 și C-14-01 (înlocuite ulterior de Rezoluția C-18-06), care putea atrage după sine includerea navelor pe lista INN în conformitate cu Rezoluția C-15-01, a fost luată în considerare și că toate navele în cauză au fost adăugate în registrul regional al navelor IATTC, Comisia a identificat din nou un caz similar în 2019.

                     (16)

                     Informațiile colectate de Comisie au condus, de asemenea, la identificarea a două nave de pescuit cu cârlige pentru calmari care au desfășurat, în 2015 și la începutul anului 2016, activități de pescuit în zona Convenției SPRFMO, fără a fi, la momentul respectiv, înscrise în registrul SPRFMO al navelor autorizate să pescuiască în zona convenției. Deși autoritățile ecuadoriene au recunoscut că acestea erau activități ilegale, în iunie 2019 încă nu fusese inițiată o procedură de sancționare împotriva operatorului celor două nave.

                     (17)

                     În timpul vizitelor efectuate în țară, Comisia a constatat, de asemenea, existența mai multor nave ecuadoriene care pescuiesc în ape aflate sub jurisdicția unor țări terțe. În aceste cazuri, autoritățile ecuadoriene nu au putut confirma dacă navele respective au fost autorizate în mod corespunzător de țara în cauză să pescuiască în apele sale. Aceeași problemă a apărut din nou în cursul vizitei efectuate în 2019. În pofida repetării situației descrise, autoritățile ecuadoriene nu au instituit mecanisme adecvate de cooperare cu țările terțe în care operează flota ecuadoriană. Acordul de cooperare existent cu o țară vecină nu prevede schimbul de informații privind licențele de pescuit, iar acordul cu o altă țară vecină este încă în curs de pregătire. În timpul ultimei vizite în Ecuador, autoritățile nu au fost în măsură să furnizeze informații cu privire la măsurile luate ca urmare a unui caz identificat în 2017.

                     (18)

                     Contrar punctelor 36 și 42 din Planul internațional de acțiune pentru prevenirea, descurajarea și eliminarea pescuitului ilegal, nedeclarat și nereglementat (PIA INN) (5), procedurile instituite înainte de înregistrarea unei nave de pescuit nu includ o verificare cuprinzătoare a istoricului navei și se limitează la o verificare a listelor INN ale diverselor ORGP. Comisia a colectat dovezi adecvate că cel puțin o navă cu un istoric de conformitate problematic a fost înregistrată în Ecuador, iar în 2017 a scăpat de sub controlul autorităților, care nu au putut să o localizeze. Schimburile ulterioare au indicat totodată că, din cauza legislației în vigoare, autoritățile ecuadoriene au fost, până în prezent, incapabile să radieze nava și să impună sancțiuni cu o severitate adecvată.

                     (19)

                     Prin urmare, dovezile obținute de Comisie demonstrează că deficiențele specifice care au fost notificate autorităților ecuadoriene în timpul misiunilor din 2017 și 2018 și care au avut ca rezultat activități INN posibile sau confirmate nu au fost remediate corespunzător până în 2019.

                     (20)

                     În ceea ce privește informațiile prevăzute în considerentele 15, 16, 17, 18 și 19, Comisia a concluzionat că Ecuadorul nu și-a îndeplinit responsabilitățile în calitate de stat de pavilion de a-și împiedica flota să se angajeze în activități de pescuit INN în marea liberă sau în apele țărilor terțe. Această situație reprezintă o încălcare a articolului 94 alineatele (1) și (2) din UNCLOS, care prevede că fiecare stat trebuie să își exercite în mod eficace jurisdicția și controlul asupra navelor care arborează pavilionul său. De asemenea, ea contravine cerințelor de la punctul 24 al PIA INN al Organizației Națiunilor Unite pentru Alimentație și Agricultură (FAO), care prevede obligația de a efectua activități cuprinzătoare și eficace de control al activităților de pescuit.

                     (21)

                     În temeiul articolului 31 alineatul (4) litera (b) din Regulamentul INN, Comisia a examinat măsurile adoptate de Ecuador cu privire la accesul produselor pescărești provenite din pescuitul INN pe piața sa și în fluxurile comerciale ulterioare.

                     (22)

                     Comisia a analizat documentația și alte informații referitoare la procedurile de monitorizare și control și consideră că Ecuadorul nu poate garanta că peștele și produsele pescărești care intră pe piața sa și în unitățile sale de prelucrare nu provin din pescuitul INN. Autoritățile ecuadoriene nu au fost în măsură să demonstreze că colectează și verifică toate informațiile necesare pentru a controla legalitatea peștelui care intră pe piața ecuadoriană sau care este destinat altor piețe.

                     (23)

                     Constatările făcute în timpul misiunilor pun sub semnul întrebării, în special, nivelul de control pe care autoritățile ecuadoriene îl exercită asupra unităților de prelucrare. În 2017, Comisia a depistat neconcordanțe semnificative ale informațiilor raportate de către o unitate de prelucrare. Cu toate acestea, cifrele furnizate de această unitate de prelucrare au fost aprobate fără verificări suplimentare de către autoritățile ecuadoriene și doar în urma intervenției Comisiei au fost efectuate, în cele din urmă, verificări suplimentare, care au confirmat existența unor erori de raportare grave din partea acestei unități de prelucrare. În 2018, Comisia a constatat, de asemenea, existența unor loturi de pește în depozitul frigorific al unei unități de prelucrare, în timp ce administrația ecuadoriană a pescuitului nu avea cunoștință de faptul că aceste loturi au intrat în unitatea respectivă.

                     (24)

                     De asemenea, informațiile obținute de la autoritățile ecuadoriene duc la concluzia că aprovizionarea unităților de prelucrare a continuat să facă obiectul unor controale bazate pe eșantionarea aleatorie, mai degrabă decât pe scenarii referitoare la riscurile ridicate.

                     (25)

                     Pentru pregătirea misiunilor în țară, Agenția Europeană pentru Controlul Pescuitului a analizat eșantioane de certificate de captură și de declarații de prelucrare provenite din Ecuador. Toate aceste analize au evidențiat erori la nivelul validării certificatelor de captură rezultate în urma verificării superficiale a informațiilor furnizate de operatori în aceste documente, pe care autoritățile ecuadoriene le-au recunoscut. Ultima analiză efectuată în 2019 a arătat, de asemenea, că autoritățile ecuadoriene au aprobat declarații de prelucrare referitoare la prelucrarea unor cantități de pește mai mari decât cele din certificatele de captură corespunzătoare.

                     (26)

                     Informațiile descrise în considerentele 22, 23, 24 și 25 demonstrează că produsele pescărești debarcate sau prelucrate în Ecuador sau comercializate prin intermediul acestei țări nu respectă normele referitoare la practicile post-capturare sustenabile descrise la articolul 11 din Codul de conduită al FAO. Mai mult, Ecuadorul nu a impus norme care să asigure trasabilitatea peștelui sau a produselor pescărești pe piață, în conformitate cu punctele 67-69 și 71-72 din PIA INN.

                     (27)

                     Având în vedere considerațiile expuse în prezenta secțiune și pe baza tuturor elementelor concrete colectate de Comisie și a tuturor declarațiilor făcute de autoritățile competente din Ecuador, există indicii solide, în conformitate cu articolul 31 alineatul (3) și cu articolul 31 alineatul (4) literele (a) și (b) din Regulamentul INN, că Ecuadorul nu îndeplinește obligațiile care îi revin în temeiul dreptului internațional în calitate de stat de pavilion, stat portuar, stat de coastă sau stat de piață în ceea ce privește pescuitul INN desfășurat sau sprijinit de nave de pescuit care arborează pavilionul său sau de resortisanții săi și nu a luat suficiente măsuri pentru a preveni accesul pe piața sa al produselor pescărești provenite din pescuitul INN.

               3.2.   Nerespectarea obligațiilor legate de cooperare și de aplicarea legii [articolul 31 alineatul (5) din Regulamentul INN]

                     (28)

                     În conformitate cu articolul 31 alineatul (5) litera (a) din Regulamentul INN, Comisia a analizat colaborarea sa cu Ecuadorul pentru a stabili dacă autoritățile acestei țări au cooperat în mod corespunzător răspunzând la întrebări, oferind feedback sau investigând problemele legate de activitățile de pescuit INN și de activitățile conexe.

                     (29)

                     Deși autoritățile ecuadoriene au fost, în general, cooperante în ceea ce privește răspunsul și furnizarea de feedback la cererile de informații, măsurile luate ca urmare a problemelor semnalate de Comisie au fost, în mai multe cazuri, limitate. De exemplu, Comisia nu a primit explicații clare și cuprinzătoare cu privire la discrepanțele semnificative observate între cantitățile de pește debarcate de navele de pescuit cu plase-pungă și capacitatea de încărcare și volumele calelor de pește raportate la IATTC, în condițiile în care capacitatea de încărcare și volumele calelor de pește sunt elementele utilizate de IATTC pentru a gestiona capacitatea de pescuit în Pacificul de Est, inclusiv prin intermediul interzicerilor anuale ale pescuitului de 72 de zile aplicabile navelor care depășesc 182 de tone metrice capacitate de încărcare.

                     (30)

                     Așa cum s-a subliniat în considerentele 15, 16, 17 și 25, există, de asemenea, o lipsă de continuitate și de coerență în ceea ce privește eforturile de remediere a deficiențelor identificate.

                     (31)

                     În conformitate cu articolul 31 alineatul (5) litera (b), Comisia a analizat măsurile existente de asigurare a respectării legislației care vizează prevenirea, descurajarea și eliminarea activităților de pescuit INN în Ecuador.

                     (32)

                     Sistemul de sancțiuni actual se bazează pe Legea privind pescuitul care a fost adoptată în 1974 și completată în 2016 prin Decretul nr. 852. Cu toate acestea, sancțiunile prevăzute în Decretul nr. 852, care au fost concepute inițial pentru a compensa deficiențele celor din Legea privind pescuitul din 1974, au fost rar aplicate de la intrarea în vigoare a decretului.

                     (33)

                     În consecință, regimul de sancțiuni se bazează în continuare pe un cadru juridic slab și depășit, care nu cuprinde o definiție a activităților INN și prevede un nivel al sancțiunilor care nu asigură efectul disuasiv al acestora. Amenda maximă aplicată în Ecuador pentru navele industriale în 2018, indiferent de gravitatea încălcării și de valoarea produselor pescărești implicate, nu a depășit 4 500 USD. În plus, autoritățile ecuadoriene au recunoscut, de asemenea, că se confruntă cu probleme juridice și practice pentru încasarea amenzilor, iar procedurile administrative greoaie duc adesea la imposibilitatea practică de a elimina cazurile de recidivă. Informațiile furnizate de autoritățile ecuadoriene sugerează, de asemenea, o abordare neuniformă în ceea ce privește aplicarea sancțiunilor, în special confiscarea capturilor ilegale.

                     (34)

                     În plus, intrarea în vigoare a unei noi legi privind pescuitul și crearea unui sistem de sancțiuni revizuit au fost amânate în mod repetat din 2015.

                     (35)

                     În consecință, sistemul de sancțiuni actual nu îndeplinește punctul 16 din PIA INN, care prevede că legislația națională trebuie să combată pescuitul INN, și nici punctul 21, care prevede că statele trebuie să se asigure că sancțiunile pentru pescuitul INN desfășurat de navele și, în cea mai mare măsură posibilă, de resortisanții aflați sub jurisdicția lor sunt suficient de severe pentru a-i priva pe autorii infracțiunilor de avantajele care rezultă din acest tip de pescuit.

                     (36)

                     Având în vedere informațiile colectate cu privire la cadrul juridic și la procedurile de sancționare, Comisia a concluzionat că Ecuadorul nu a aplicat articolul 19 alineatul (2) din UNFSA, care prevede că sancțiunile trebuie să fie suficient de severe pentru a asigura conformitatea și a descuraja încălcările, precum și pentru a-i priva pe autorii infracțiunilor de avantajele care rezultă din activitățile lor ilegale.

                     (37)

                     În conformitate cu articolul 31 alineatul (5) litera (c), Comisia a analizat amploarea și gravitatea formelor de activități de pescuit INN luate în considerare.

                     (38)

                     Vizitele efectuate de Comisie au evidențiat probleme grave și recurente legate de controlul navelor și al peștelui prelucrat în țară, așa cum s-a indicat în special în considerentele 15, 16, 17, 18, 23 și 24. Aceste probleme au ca rezultat riscuri semnificative ca volume mari de pește provenit din activități de pescuit INN să fie comercializate sau prelucrate în Ecuador.

                     (39)

                     De asemenea, este relevant să se menționeze faptul că Ecuadorul a fost identificat în raportul Serviciului național pentru pescuit maritim din Statele Unite ale Americii adresat Congresului din 2017 (6) ca având nave care desfășoară activități de pescuit INN. În mod concret, Ecuadorul a fost identificat pentru că avea 25 de nave care încălcau rezoluțiile IATTC în 2014 și 2015. În raport se afirmă că, în cazul mai multor nave, era vorba de recidiviști care au fost identificați în 2015 și în rundele de identificare anterioare. În plus, Comisia a colectat dovezi că mai multe dintre aceste nave au făcut, de asemenea, obiectul unor proceduri administrative pentru încălcarea legii inițiate de Ecuador în 2018 și 2019.

                     (40)

                     Având în vedere considerațiile expuse în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de autoritățile ecuadoriene, există indicii solide, în conformitate cu articolul 31 alineatele (3) și (5) din Regulamentul INN, că Ecuadorul nu și-a îndeplinit obligațiile care îi revin în temeiul dreptului internațional în ceea ce privește cooperarea și asigurarea respectării legii.

               3.3.   Nerespectarea obligațiilor de punere în aplicare a normelor internaționale [articolul 31 alineatul (6) din Regulamentul INN]

                     (41)

                     În conformitate cu articolul 31 alineatul (6) literele (a) și (b) din Regulamentul INN, Comisia a analizat ratificarea de către Ecuador a instrumentelor internaționale pertinente din domeniul pescuitului sau aderarea acestei țări la instrumentele menționate, precum și statutul său ca parte contractantă în cadrul organizațiilor regionale de gestionare a pescuitului sau acordul acestei țări de a pune în aplicare măsurile de conservare și gestionare adoptate de aceste organizații.

                     (42)

                     Ecuadorul a ratificat UNCLOS în 2012 și Acordul pentru aplicarea dispozițiilor Convenției din 10 decembrie 1982 privind conservarea și gestionarea populațiilor transzonale și a stocurilor de pești mari migratori (UNFSA) în 2016. Ecuadorul a aderat totodată, în 2019, la Acordul FAO din 2009 privind măsurile de competența statului portului.

                     (43)

                     Cu toate acestea, cadrul juridic național actual nu prevede o implementare cuprinzătoare a acestui acord. Autoritățile ecuadoriene au raportat, de exemplu, că nu există un mecanism legal instituit pentru a asigura controlul transbordărilor în porturi.

                     (44)

                     Informațiile colectate de Comisie arată, de asemenea, că inițierea unei proceduri de sancționare a unei încălcări grave (efectuarea unei campanii de pescuit în timpul perioadei anuale de interzicere a pescuitului impuse de către IATTC) a avut loc la mai mult de 17 luni de la încălcare, în condițiile în care articolul 19 alineatul (1) litera (b) din UNFSA solicită statelor să investigheze imediat și pe deplin orice presupusă încălcare a măsurilor subregionale sau regionale de conservare și gestionare.

                     (45)

                     În conformitate cu articolul 31 alineatul (6) litera (c), Comisia a analizat orice acțiuni sau omisiuni ale țării terțe în cauză care ar fi putut să diminueze eficacitatea legislației și a reglementărilor aplicabile sau a măsurilor internaționale de gestionare și conservare aplicabile.

                     (46)

                     După cum s-a indicat în considerentul 11, Ecuadorul este membru al IATTC și al SPRFMO, parte necontractantă cooperantă a WCPFC și parte necontractantă care participă în mod voluntar la sistemul de documentare a capturilor din cadrul CCAMLR.

                     (47)

                     Așa cum s-a precizat în considerentele 15 și 16, mai multe nave au pescuit în ultimii ani fără a fi înregistrate corespunzător la ORGP competente. Aceste nave au desfășurat așadar activități de pescuit ilegal și neraportat.

                     (48)

                     Așa cum s-a precizat în considerentele 33 și 39, neaplicarea unor sancțiuni disuasive a condus, de asemenea, la recidiva navelor ecuadoriene care operează în zona IATTC și, prin urmare, la încălcări suplimentare ale măsurilor de conservare și gestionare adoptate de această organizație.

                     (49)

                     Totodată, din cauza absenței unei strategii structurate și bazate pe riscuri pentru gestionarea activităților de inspecție, nu este garantat faptul că sunt luate în considerare principalele riscuri de conformitate, așa cum se subliniază, de exemplu, în considerentul 23.

                     (50)

                     Având în vedere considerațiile expuse în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de autoritățile ecuadoriene, există indicii solide, în conformitate cu articolul 31 alineatele (3) și (6) din Regulamentul INN, că Ecuadorul nu și-a îndeplinit toate sarcinile care îi revin în temeiul dreptului internațional în ceea ce privește normele, reglementările și măsurile de conservare și gestionare internaționale.

               3.4.   Constrângeri specifice țărilor în curs de dezvoltare [articolul 31 alineatul (7) din Regulamentul INN]

                     (51)

                     Potrivit indicelui de dezvoltare umană al Organizației Națiunilor Unite (IDU al ONU) (7), Ecuadorul era considerat în 2017 o țară cu un grad ridicat de dezvoltare umană, clasându-se pe locul 86 din 189 de țări (8).

                     (52)

                     Luând în considerare poziția menționată mai sus în clasamentul bazat pe indicele IDU al ONU și observațiile din cursul vizitelor efectuate în perioada 2017-2019, nicio dovadă nu sugerează faptul că neîndeplinirea de către Ecuador a sarcinilor care îi revin în temeiul dreptului internațional este rezultatul unui nivel scăzut de dezvoltare. Nu există dovezi concrete care să coreleze deficiențele cadrului juridic în vigoare în domeniul pescuitului, ale sistemelor de monitorizare, de control, de supraveghere și de trasabilitate cu un grad insuficient de dezvoltare a capacității și a infrastructurii. Comisia a răspuns pozitiv la cererile de sprijin adresate de Ecuador în contextul revizuirii cadrului său juridic în domeniul pescuitului.

                     (53)

                     Având în vedere situația explicată în prezenta secțiune și pe baza tuturor elementelor concrete colectate de Comisie, precum și a tuturor declarațiilor transmise de această țară, există indicii solide, în conformitate cu articolul 31 alineatul (7) din Regulamentul INN, că stadiul de dezvoltare și performanța generală a Ecuadorului în ceea ce privește gestionarea activităților de pescuit nu sunt afectate de nivelul său de dezvoltare.

               4.   CONCLUZIE PRIVIND POSIBILA IDENTIFICARE CA ȚARĂ TERȚĂ NECOOPERANTĂ

                     (54)

                     Având în vedere concluziile la care s-a ajuns cu privire la faptul că Ecuadorul nu și-a îndeplinit sarcinile care îi revin în temeiul dreptului internațional în calitate de stat de pavilion, stat portuar, stat de coastă sau stat de piață și nu a luat măsuri pentru prevenirea, descurajarea și eliminarea pescuitului INN, această țară trebuie notificată, în conformitate cu articolul 32 din Regulamentul INN, cu privire la posibilitatea de a fi identificată de către Comisie ca țară terță necooperantă în ceea ce privește combaterea pescuitului INN.

                     (55)

                     De asemenea, Comisia trebuie să întreprindă toate demersurile prevăzute la articolul 32 din Regulamentul INN în ceea ce privește Ecuadorul. În interesul unei bune administrări, este necesar să se stabilească un termen în care această țară să poată răspunde în scris la notificare și să rectifice situația.

                     (56)

                     În plus, notificarea adresată Ecuadorului cu privire la posibilitatea de a fi identificat ca țară pe care Comisia o consideră țară terță necooperantă în sensul prezentei decizii nu exclude și nici nu conduce automat la vreo acțiune ulterioară întreprinsă de Comisie sau de Consiliu în vederea identificării și stabilirii unei liste a țărilor terțe necooperante,

               DECIDE:

            Articol unic
            Se notifică Ecuadorului posibilitatea de a fi identificat de Comisie ca țară terță necooperantă în ceea ce privește combaterea pescuitului ilegal, nedeclarat și nereglementat.

            Adoptată la Bruxelles, 30 octombrie 2019.

                  Pentru Comisie

               Karmenu VELLA

                  Membru al Comisiei

            (1)  JO L 286, 29.10.2008, p. 1.

            (2)  https://treaties.un.org/

            (3)  https://www.un.org/depts/los/convention_agreements/convention_overview_fish_stocks.htm

            (4)  http://www.fao.org/port-state-measures/background/parties-psma/en/

            (5)  Planul internațional de acțiune pentru prevenirea, descurajarea și eliminarea pescuitului ilegal, nedeclarat și nereglementat, Organizația Națiunilor Unite pentru Alimentație și Agricultură, 2001.

            (6)  https://www.fisheries.noaa.gov/international-affairs/identification-iuu-fishing-activities#magnuson-stevens-reauthorization-act-biennial-reports-to-congress

            (7)  Informații preluate de pe site-ul: http://hdr.undp.org/en/data

            (8)  http://hdr.undp.org/sites/all/themes/hdr_theme/country-notes/ECU.pdf


Decizia Comisiei din 24/10/2019 de declarare a unei concentrări compatibilă cu piaţa comună (Cazul COMP/M.9544 - BROOKFIELD / JOHNSON CONTROLS AUTOBATTERIE) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 05/09/2019 de declarare a unei concentrări compatibilă cu piaţa comună (Cazul COMP/M.9406 - LONE STAR - STARK GROUP / SAINT-GOBAIN BDD) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 31/10/2019 de declarare a unei concentrări compatibilă cu piaţa comună (Cazul COMP/M.9543 - DIAMOND TRANSMISSION CORPORATION / INFRARED CAPITAL PARTNERS / CHUBU / WALNEY JV) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 18/10/2019 de declarare a unei concentrări compatibilă cu piaţa comună (Cazul COMP/M.9462 - EMIL FREY GROUP / AUTOCOMMERCE / AVTO TRIGLAV / AC-MOBIL) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 24/10/2019 de declarare a unei concentrări compatibilă cu piaţa comună (Cazul COMP/M.9524 - FORTRESS INVESTMENT GROUP / MAJESTIC WINE WAREHOUSES / LES CELLIERS DE CALAIS) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 25/10/2019 de declarare a unei concentrări compatibilă cu piaţa comună (Cazul COMP/M.9497 - CREDIT AGRICOLE / ABANCA / JV) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 26/08/2019 de declarare a unei concentrări compatibilă cu piaţa comună (Cazul COMP/M.9367 - MIROVA / PREDICA / INDIGO) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 28/10/2019 de declarare a unei concentrări compatibilă cu piaţa comună (Cazul COMP/M.9481 - CCS / DSG / CES) în temeiul Regulamentului (CE) nr. 139/2004 al Consiliului (Numai textul în limba germană este autentic.)


Decizia Comisiei din 28/11/2019 de declarare a unei concentrări compatibilă cu piaţa comună (Cazul COMP/M.9567 - PGGM / MACQUARIE / GENESEE & WYOMING AUSTRALIA) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 03/12/2019 de declarare a unei concentrări compatibilă cu piaţa comună (Cazul COMP/M.9580 - PERMIRA / SMITH & WILLIAMSON) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 18/10/2019 de declarare a unei concentrări compatibilă cu piaţa comună (Cazul COMP/M.9501 - I SQUARED CAPITAL ADVISORS / PEMA) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 03/12/2019 de declarare a unei concentrări compatibilă cu piaţa comună (Cazul COMP/M.9605 - DAK AMERICAS / LOTTE CHEMICAL UK) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


Decizia Comisiei din 23/10/2019 de declarare a unei concentrări compatibilă cu piaţa comună (Cazul COMP/M.9387 - ALLIED IRISH BANKS / FIRST DATA CORPORATION / SEMERAL) în temeiul Regulamentului (CE) nr. 139/2004 al Consiliului (Numai textul în limba engleză este autentic.)